CELEX: 62013TN0251
Language: sk
Date: 2013-05-06 00:00:00
Title: Vec T-251/13: Žaloba podaná 6. mája 2013 — Gemeente Nijmegen/Komisia

29.6.2013   
            
            
               SK
            
            
               Úradný vestník Európskej únie
            
            
               C 189/27
            
         Žaloba podaná 6. mája 2013 — Gemeente Nijmegen/Komisia
   (Vec T-251/13)
   2013/C 189/57
   Jazyk konania: holandčina
   
      Účastníci konania
   
   
      Žalobkyňa: Gemeente Nijmegen (Nijmegen, Holandsko) (v zastúpení: H. Janssen a S. van der Heul, advokáti)
   
      Žalovaná: Európska komisia
   
      Návrhy
   
   Žalobkyňa navrhuje:
   
               —
            
            
               zrušiť rozhodnutie Komisie C(2013) 1152 final zo 6. marca 2013 v rozsahu, v akom sa týka údajnej štátnej pomoci obce v prospech NEC,
            
         
               —
            
            
               zaviazať Komisiu na náhradu trov konania.
            
         
      Dôvody a hlavné tvrdenia
   
   Obec Nijmegen vystavala v roku 2003 v Goffertpark vedľa futbalového štadiónu Goffert Stadion multifunkčný komplex športový areál De Eendracht. Tak Goffert Stadion, ako aj De Eendracht si prenajal profesionálny futbalový klub Nijmegener NEC. V nájomnej zmluve bolo okrem iného dohodnuté predkupné právo NEC.
   V polovici roku 2009 vytvorila obec projekt rozvoja veľkej časti parku Goffert na park vrcholového športu a inovácie (Topsport- en Innovatiepark; ďalej len „TIP“). Výslovným cieľom bolo okrem iného integrovať existujúci (a rozšírenie vyžadujúci) Goffert Stadion a De Eendracht do TIP.
   V rokoch 2008 a 2009 oznámila NEC obci, že chce vykonať predkupné právo na De Eendracht od obce. Tento zámer skrížil plány obce v súvislosti s TIP. NEC bol zjavne ochotný vzdať sa svojho predkupného práva na De Eendacht za odstupné. Na základe nezávislého určenia hodnoty bolo stanovené odstupné vo výške 2,22 milióna eur. Túto sumu zaplatila obec NEC.
   Komisia začala rozhodnutím zo 6. marca 2013 konanie podľa článku 108 ods. 2 ZFEÚ, pričom odstúpenie od predkupného práva na De Eendracht obcou považuje v zmysle článku 107 ods. 1 ZFEÚ za štátnu pomoc. Obec toto rozhodnutie napadla.
   Na podporu svojej žaloby žalobkyňa uvádza tri žalobné dôvody:
   
               1.
            
            
               Prvý žalobný dôvod je založený na porušení zásady rovnosti zaobchádzania a zásady právnej istoty neodôvodneným nezohľadnením uplatnenia oznámenia Komisie o predaji pozemkov (1) pri určení hodnoty predkupného práva na De Eendracht obcou.
            
         
               2.
            
            
               Druhý žalobný dôvod je založený na prekročení oprávnenia Komisie a nesprávnom právnom posúdení, zjavnom omyle v posúdení a/alebo porušení povinnosti odôvodnenia určením, že odstúpenie od predkupného práva na De Eendracht je štátna pomoc v zmysle článku 107 ods. 1 ZFEÚ, v každom prípade, že existuje dostatočný dôvod na odôvodnenie začatia formálneho konania podľa článku 108 ods. 2 ZFEÚ.
            
         
               3.
            
            
               Tretí žalobný dôvod je založený na prekročení primeranej lehoty na začatie formálneho konania a porušení zásady právnej istoty, procesných predpisov a/alebo nesprávnom uplatnení práva.
            
         
      (1)  Oznámenie Komisie o prvkoch štátnej pomoci pri predaji pozemkov a budov verejnoprávnymi orgánmi (Ú. v. ES C 209, 1997, s. 3; Mim. vyd. 08/001, s. 143).